Diari Oficial de la Generalitat Valenciana


Sumari del DOGV 7086, del 09-08-2013 (2013/8391)

ORDE 84/2013, de 6 d'agost, de la Conselleria d'Educació, Cultura i Esport, per la qual s'aproven les bases reguladores i es convoquen les subvencions per al foment de l'esport federat i els programes de tecnificació esportiva a la Comunitat Valenciana per a l'any 2013.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7086

Data del DOGV
:   09-08-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/8391


Data del document
:   06-08-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 84/2013, de 6 d'agost, de la Conselleria d'Educació, Cultura i Esport, per la qual s'aproven les bases reguladores i es convoquen les subvencions per al foment de l'esport federat i els programes de tecnificació esportiva a la Comunitat Valenciana per a l'any 2013. [2013/8391]  
La Llei 2/2011, de la Generalitat Valenciana, de 22 de març, de l'Esport i l'Activitat Física de la Comunitat Valenciana, establix en l'article 61.2 que les federacions esportives de la Comunitat Valenciana exercixen, per delegació, funcions públiques de caràcter administratiu, actuant en este cas com a agents col·laboradors de l'Administració autonòmica, sota la tutela i coordinació de la Generalitat Valenciana. Estes funcions no podran ser delegades en cap cas. Així mateix, establix en l'article 17 la inclusió dels esportistes d'elit de la Comunitat Valenciana en programes de tecnificació esportiva i plans especials de preparació en coordinació amb les federacions esportives, i en l'article 70.1 assenyala que la Generalitat Valenciana col·laborarà amb les federacions esportives de la Comunitat Valenciana, facilitant els recursos econòmics o d'un altre tipus per al compliment de les seues funcions, dins dels límits establits en els Pressupostos de la Generalitat.   
  
Igualment, l'esmentada llei establix en l'article 40, dedicat específicament als programes de tecnificació esportiva, que les federacions esportives autonòmiques desenrotllaran programes específics per a la preparació dels seus esportistes més destacats; tot això, amb la col·laboració de la Generalitat Valenciana, i que per a eixa col·laboració en el desenrotllament de programes de tecnificació esportiva i de centres de tecnificació la Generalitat Valenciana convocarà ajudes i subvencions.  
Per tot això, de conformitat amb el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, per la normativa bàsica arreplegada en la Llei 38/2003, de 17 de novembre, General de Subvencions, així com en el Reglament General de Subvencions, aprovat pel Reial Decret 887/2006, de 21 de juliol; i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març, i vista la proposta del director general de l'Esport de data 9 de juliol de 2013, i de conformitat amb esta  
  
ORDENE  
  
Primer  
Aprovar les bases reguladores de les subvencions a les federacions esportives de la Comunitat Valenciana a les quals es referix la present orde, i que s'inclou com a annex I.  
  
Segon  
Convocar la concessió de subvencions a les federacions esportives de la Comunitat Valenciana per a activitats incloses en els seus plans o programes que es realitzaran l'any 2013, per un import global màxim de 594.000 euros, amb càrrec a l'aplicació pressupostària 79.50.20.719.44, línia de subvenció T0107000. Este import es distribuirà de la manera següent:   
500.000 euros per a sufragar gastos ocasionats pels programes I i II  
  
94.000 euros per a sufragar gastos ocasionats pel programa III  
  
Tercer  
Que les ajudes convocades per la present convocatòria no necessiten ser notificades a la Comunitat Europea, perquè no reunixen els requisits de l'article 107 del TFUE, segons disposa el Decret 147/2007, de 7 de setembre, del Consell, ja que estes no suposen cap avantatge econòmic, atés que les entitats a les quals van dirigides les subvencions no exercixen activitats econòmiques en què s'oferisquen al mercat béns o servicis, per la qual cosa no hi ha possibilitat de falsejament de la competència.  
  
DISPOSICIONS FINALS  
  
Primera  
Es delega en el director general de l'Esport la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desplegament i execució de l'esmentada orde.  
  
Segona  
La present orde produirà efectes l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà recórrer potestativament en reposició, o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs potestatiu de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada en el Diari Oficial de la Comunitat Valenciana.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada en el Diari Oficial de la Comunitat Valenciana.  
  
València, 6 d'agost de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases reguladores per a la concessió de subvencions dirigides al foment de l'esport federat de la Comunitat Valenciana i als programes de tecnificació esportiva per a l'any 2013  
  
Primera. Objecte  
La present orde té com a objecte establir les bases reguladores per a la concessió de subvencions a les federacions esportives de la Comunitat Valenciana per a garantir l'exercici de les funcions públiques de caràcter administratiu que tenen encomanades per llei, amb el foment de l'esport federat i la col·laboració amb programes de tecnificació esportiva.  
  
Segona. Conceptes subvencionables  
Els conceptes subvencionables són els següents:  
2.1. Programa I: la gestió i funcionament ordinari, relatius a l'organització federativa (gastos del personal d'administració, material d'oficina, lloguers, subministraments, tributs, reunions dels òrgans de govern i representació, publicacions, etc.).  
2.2. Programa II: l'organització, promoció i exercici d'activitats esportives ordinàries.  
Als efectes d'esta convocatòria, es consideraran com a activitats esportives ordinàries les competicions esportives organitzades per iniciativa de la mateixa federació esportiva, en col·laboració amb la seua federació espanyola, o a proposta de clubs o altres entitats esportives públiques o privades, dins de les competències de la federació autonòmica, i que no estiguen previstes en altres convocatòries d'ajudes de la Generalitat Valenciana.  
2.3. Programa III: el desenrotllament de programes de tecnificació esportiva.  
Es consideraran programes de tecnificació aquells que engloben actuacions dirigides a la millora del rendiment esportiu i l'obtenció de resultats qualitatius i quantitatius dels esportistes de la Comunitat Valenciana seleccionats per a estos, a través d'entrenaments i concentracions i, excepcionalment, amb la participació en determinades competicions nacionals i/o internacionals, com a part de la seua preparació específica, i quedaran totalment excloses totes les competicions denominades campionats d'Espanya.  
Les subvencions concedides en el programa III es destinaran a sufragar els gastos ocasionats pel desenrotllament d'un programa de tecnificació esportiva, únicament i exclusivament en relació amb:  
a) Personal tècnic: honoraris a través de nòmines, factures i rebuts legals.  
b) Entrenaments i/o concentracions: gastos d'allotjament, locomoció i restauració d'esportistes i tècnics del programa, relacionats exclusivament amb els entrenaments específics de tecnificació i amb les concentracions a este efecte.  
c) Excepcionalment, la participació en competicions nacionals i/o internacionals, com a part de la preparació esportiva general: gastos d'allotjament, locomoció, restauració i inscripció d'esportistes i tècnics del programa per l'assistència a competicions que figuren en el projecte. No suposarà en cap cas objectiu d'estos programes els gastos ocasionats per la participació dels esportistes i/o tècnics dels esmentats programes en els diferents campionats oficials d'Espanya, ja siguen individuals, de seleccions, de comunitats autònomes, universitaris, de federacions, de clubs, fases de sector o semblants.  
  
d) Altres gastos degudament detallats i justificats, excepte material immobilitzat.  
La suma total dels gastos inclosos en els quatre apartats anteriors que perceba directament el personal tècnic no podrà superar el 60 % de la subvenció concedida.  
  
Tercera. Gastos exclosos de finançament amb càrrec a la subvenció concedida  
3.1. Activitats els gastos de les quals estan exclosos de finançament amb càrrec a esta subvenció per la seua finalitat o per estar previstes en altres convocatòries d'ajudes:  
- Jocs Esportius de la Comunitat Valenciana.  
- Ajudes per a material immobilitzat.  
- Plans d'especialització esportiva de Cheste.  
- Centres especialitzats de tecnificació esportiva i alt rendiment i centres de tecnificació esportiva, quan estiguen subvencionats per conveni específic.  
- Esdeveniments esportius especials organitzats a la Comunitat Valenciana.  
- Campanyes de promoció específiques de determinats esports.  
- Qualsevol convocatòria de subvenció específica en matèria esportiva que puga establir la Generalitat Valenciana.  
3.2. Igualment queden exclosos de finançament amb càrrec a esta subvenció els gastos derivats d'explotacions econòmiques que no coincidisquen amb l'objecte social o finalitat específica de les federacions.   
3.3. Gastos exclosos de finançament amb càrrec a la subvenció concedida per la seua naturalesa:  
- Adquisició d'immobilitzat, material o immaterial, de qualsevol tipus.  
- Adquisició de béns destinats a la venda.  
- Aportacions a sistemes complementaris de pensions.  
- Tributs ocasionats per la realització d'activitats econòmiques no exemptes de tributació pels rendiments obtinguts. S'exclouen ací els tributs locals que hagen de satisfer les federacions autòctones, no declarades d'utilitat pública, o aquelles no acollides al règim fiscal especial establit en la Llei 49/2002, de 23 de desembre.  
- Remuneracions o compensacions econòmiques als membres dels òrgans de govern i representació, quant al seu càrrec.  
- Multes i recàrrecs per pròrroga o constrenyiment imposat per qualsevol administració pública.  
- Bitllets emesos i no utilitzats, excepte justificació raonada.  
- Gastos extres d'hotel (telèfon, alcohol, vídeos, tabac, propines, etc.)  
- Indemnitzacions per raó de servici que superen les quanties màximes establides per la legislació vigent de l'Impost sobre la Renda de les Persones Físiques (IRPF). En cas de presentar-se, es computaran exclusivament per les mencionades quanties màximes.  
- Gastos sumptuaris (tabac, regals, menjars o estades en establiments considerats de luxe, etc.) no imprescindibles per als fins federatius.  
- Gastos socials (beques, primes per assegurança de vida, etc.), excepte la quota a la Seguretat Social i la resta de cotitzacions socials.  
- Gastos financers i interessos deutors dels comptes bancaris.  
- Indemnitzacions per acomiadament.  
- Bestretes reintegrables.  
- Gastos d'altres exercicis (els meritats en anys diferents al de l'aplicació de la subvenció).  
- Subvencions o ajudes dineràries a fons perdut a membres de qualsevol estament federatiu.  
- Manteniment d'instal·lacions esportives gestionades per federacions.  
- Llicències federatives i assegurances esportives.   
3.4. Respecte de l'impost sobre el valor afegit (IVA):   
- Si la federació esportiva només realitza operacions declarades exemptes en virtut del que disposa l'article 20.1.13é de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament amb càrrec a la subvenció concedida l'IVA suportat.  
  
- Si la federació esportiva realitza també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'eixes operacions, per aplicació del percentatge de prorrata que li siga aplicable.  
  
Quarta. Beneficiaris  
Podran ser beneficiaris de les subvencions regulades a través de la present orde les federacions esportives inscrites en el Registre d'Entitats Esportives de la Comunitat Valenciana i que reunisquen els requisits per a obtindre la condició de beneficiari, d'acord amb l'article 13 de la Llei 38/2003, de 17 de novembre, General de Subvencions.  
  
Quinta. Sol·licituds, documentació i termini  
5.1. Les sol·licituds de les subvencions regulades en la present orde hauran d'ajustar-se al model que figura com a annex II, en el qual s'expressarà la quantitat que se sol·licita basant-se en la previsió pressupostària de gastos dels programes I i II. Així mateix, aquelles federacions que desenrotllen un programa de tecnificació esportiva podran sol·licitar subvenció per al programa III, i ho indicaran en la sol·licitud.  
5.2. En la sol·licitud els interessats autoritzaran la Conselleria d'Educació, Cultura i Esport per a comprovar, per mitjans telemàtics, que estan al corrent de les obligacions amb l'Agència Estatal d'Administració Tributària, amb la Hisenda de la Generalitat i amb la Tresoreria General de la Seguretat Social.  
No obstant això, les mencionades autoritzacions podran ser denegades expressament pels sol·licitants, i en este cas, hauran de facilitar les corresponents certificacions que ho acrediten.  
5.3. La petició de subvenció es realitzarà per a finançar part dels gastos derivats dels programes pressupostaris I, II i III, tal com es definixen en la base 2.  
5.4. Les sol·licituds es presentaran preferentment en el registre de la Conselleria d'Educació, Cultura i Esport i en les seccions territorials d'Esports d'Alacant, Castelló i València, o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999.  
  
Quan la sol·licitud es remeta per correu certificat, haurà de presentar-se en la corresponent oficina de correus en sobre obert perquè puga ser estampat el segell de la data en l'imprés de sol·licitud.   
Així mateix, podrà realitzar-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de manera telemàtica, se'n farà l'entrega per registre d'entrada, en el termini més breu possible dins de l'establit en l'apartat 5.7 d'esta orde.  
  
5.5. La sol·licitud la firmarà la persona que en el moment de presentar-la tinga la representació de la federació esportiva; s'adjuntarà el document que ho acredite, llevat que l'acreditació conste en la Direcció General de l'Esport, i haurà d'anar acompanyada de la documentació següent:  
a) Projecte esportiu de la federació, en el qual estaran inclosos els programes i activitats esportives, calendari i objectius perseguits per la federació per a l'any corresponent.  
b) Dades de clubs i esportistes associats a la federació durant l'any anterior (annex III).  
c) Certificat expedit pel/per la secretari/ària, amb el vistiplau del/de la president/a de la federació, on es continguen els acords adoptats per la junta directiva relatius a l'aprovació del projecte esportiu de la federació, indicat en l'apartat a).  
d) Projecte específic per al programa de tecnificació esportiva, d'acord amb la base octava del present annex (només aquelles federacions que sol·liciten subvenció per al programa III).  
e) Model de domiciliació bancària en què conste la titularitat del compte bancari on es vullga rebre la subvenció sol·licitada (annex IV). No serà necessari si s'ha presentat en una altra convocatòria de la Direcció General de l'Esport d'enguany; no obstant això, haurà d'indicar-se en quina i el número de compte.   
f) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Esta declaració està inclosa en l'apartat E de la sol·licitud.  
5.6. La documentació que s'adjunte a la sol·licitud podrà presentar-se en una còpia degudament compulsada i confrontada amb els originals, excepte la sol·licitud i el model de domiciliació bancària, que hauran de presentar-se en document original.  
5.7. El termini de presentació de les sol·licituds finalitzarà el 16 de setembre de 2013.  
5.8. No seran admeses a tràmit les sol·licituds que es presenten fora del termini establit en el paràgraf anterior, i se'n resoldrà la no-admissió, que haurà de ser notificada als interessats en els termes que preveu l'article 59 de la Llei 30/1992, de 26 de novembre.  
  
  
Sexta. Esmena de sol·licituds  
Si les sol·licituds no reunixen els requisits exigits o no s'adjunten els documents preceptius, es requerirà els interessats perquè, de conformitat amb el que establix l'article 71 de la Llei 30/1992, de 26 de novembre, en el termini de 10 dies esmenen la falta o adjunten els documents preceptius amb la indicació que, si així no ho fan, es considerarà que desistixen de la seua petició, prèvia resolució que haurà de ser dictada en els termes que preveu l'article 42.1 de l'esmentada llei.  
  
  
Sèptima. Definició de programa de tecnificació esportiva (programa III)  
7.1. Als efectes d'esta convocatòria, es considerarà com a programa o projecte de tecnificació esportiva aquell que aconseguisca un mínim d'hores mensuals d'entrenament específic de tecnificació, de mitjana anual, bé siga de caràcter físic, tècnic, tàctic o d'una altra índole. Esta mitjana es fixa, als efectes d'esta convocatòria, en 12 hores mensuals d'entrenaments específics, durant el període que dure la temporada, al marge de qualsevol altra activitat que puga ser desenrotllada com a programa de tecnificació. Haurà de tindre almenys una instal·lació principal, amb un horari concret i amb la dedicació d'un/a entrenador/a específic/a, on es desenrotllen els entrenaments i on hagen d'assistir els esportistes inclosos, a més d'aquelles altres concentracions o activitats temporals que puguen preveure's.  
7.2. L'objectiu d'estos programes de tecnificació esportiva és elevar el nivell del rendiment esportiu dels esportistes immersos en estos i la seua possible incorporació als programes de suport a esportistes d'alt nivell del Consell Superior d'Esports.  
  
Octava. Projecte del programa de tecnificació esportiva  
En els projectes dels programes de tecnificació esportiva s'inclouran i s'especificaran els punts següents:  
8.1. Criteris tècnics aplicats per la federació per a la selecció dels esportistes que compondran el grup.  
8.2. Relació d'esportistes que formen el grup, indicant si tenen la condició d'esportista d'elit, el seu any de naixement, categoria, millors resultats esportius internacionals, nacional i autonòmic obtinguts l'any anterior, i objectius esportius concrets, quantificables i mesurables quant a resultats per a la present temporada. Esta relació d'esportistes seleccionats s'acompanyarà obligatòriament de les fitxes corresponents de dades personals amb el consentiment i compromís del mateix esportista de formar part del programa de tecnificació per a 2013, segons el model que figura com a annex V d'esta convocatòria.  
  
8.3. Personal tècnic responsable del programa: coordinador/a i tècnics, entrenadors, preparadors físics, psicòlegs, fisioterapeutes, massatgistes, metges, etc., especificant quina és la titulació de cada un d'ells i la seua actuació específica en el programa de tecnificació de la federació.  
8.4. Activitats específiques que es realitzaran com a programa de tecnificació durant l'any 2013: entrenaments, concentracions, proves medicoesportives, controls físics, etc., indicant, en tot cas, quins esportistes són els implicats, així com horaris, dates i seus.  
8.5. Relació de competicions nacionals i/o internacionals en les quals, excepcionalment, es participarà com a part de la preparació dels esportistes del programa, indicant seus, dates i esportistes del programa que participaran en cada una d'estes, exceptuant els campionats d'Espanya segons indica la base 2.3, apartat c, del present annex.  
  
8.6. Pressupost total detallat d'ingressos i gastos del programa de tecnificació esportiva per a l'any 2013, referit als conceptes indicats.  
  
  
Novena. Selecció dels esportistes integrants dels programes de tecnificació esportiva  
La selecció dels esportistes integrants del programa serà per compte de la federació esportiva autonòmica corresponent, sempre basant-se en els criteris que es determinen en el projecte, i s'hauran de complir els requisits següents:  
a) Estar en possessió de la corresponent llicència oficial i en vigor de la federació esportiva autonòmica de la Comunitat Valenciana.  
b) Complir 17 anys o més durant l'any per al qual es convoca la subvenció, excepte en la modalitat de gimnàstica.  
c) No estar inclòs en un pla d'especialització esportiva desenrotllat a Cheste.  
d) Estar empadronat, en el moment de la seua inclusió, en un municipi de la Comunitat Valenciana.  
e) Nivell esportiu: almenys el 75 % dels seleccionats que componguen el grup hauran de ser esportistes d'elit de nivell A o B, inclosos en les dos últimes llistes anuals publicades en el Diari Oficial de la Comunitat Valenciana, o bé haver aconseguit un dels sis primers llocs en els dos últims campionats d'Espanya oficials i reconeguts per la federació espanyola corresponent o haver aconseguit un dels dos primers llocs en l'últim campionat autonòmic; en ambdós casos en la categoria juvenil o superior (major de 16 anys).  
  
Deu. Tramitació i resolució  
10.1. L'òrgan encarregat de la instrucció del procediment serà el Servici d'Esport de Competició i Entitats Esportives, que acordarà d'ofici totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
10.2. Es constituirà una comissió tècnica d'avaluació, formada per set membres nomenats pel director general de l'Esport, encarregada de l'estudi i valoració de les sol·licituds presentades. Esta comissió estarà composta per:  
President: la persona que ocupe la Subdirecció de la Direcció General de l'Esport.  
Vocals: la persona que ocupe la Direcció del Servici d'Esport de Competició i Entitats Esportives; les persones que ocupen les direccions de secció d'esport de les direccions territorials d'Educació, Cultura i Esport, i un tècnic/a d'esport de la Direcció General de l'Esport, designat per la persona que ocupe la direcció del Servici d'Esport de Competició i Entitats Esportives.  
Secretari/ària: la persona que ocupe la direcció de la Secció de Desenrotllament de l'Esport.  
10.3. Esta comissió, a través de l'òrgan instructor, elevarà al director general de l'Esport la corresponent proposta de subvencions.  
10.4. A la vista de la proposta de resolució formulada, el director general de l'Esport resoldrà la concessió o denegació de les sol·licituds presentades abans de finalitzar l'any 2013.  
Transcorregut este termini sense que s'haja dictat i notificat cap resolució expressa, les sol·licituds es consideraran denegades. La Direcció General de l'Esport notificarà a les federacions sol·licitants la resolució de concessió o denegació de les sol·licituds presentades.  
  
Onze. Criteris de valoració  
11.1. La concessió o denegació, si és el cas, de les subvencions corresponents als programes I i II, així com la seua quantificació econòmica, es durà a terme atenent els criteris següents:  
1. Capacitat d'autofinançament fins a 20 punts.  
2. Modalitats i especialitats esportives gestionades: fins a 10 punts.  
  
3. Consideració o no com a esport olímpic o autòcton de les modalitats esportives gestionades: fins a 10 punts.  
4. Grau d'implantació territorial, basant-se en el nombre d'afiliats a la federació: fins a 10 punts.  
5. Projecte esportiu de la federació, amb el calendari de competicions de la temporada esportiva en curs i actuacions d'àmbit autonòmic i provincial que afavorisquen el foment, la promoció i la divulgació de la modalitat esportiva corresponent: fins a 25 punts.  
6. La consolidació de les estructures federatives i el seu suport de gestió, organització i manteniment del desenrotllament esportiu federat; la modernització de les estructures federatives i l'ús de noves tecnologies: fins a 25 punts.  
11.2. La valoració de les sol·licituds corresponents al programa III, programes de tecnificació esportiva, s'efectuarà atesos els criteris següents:  
A) Per als programes de tecnificació que han rebut subvenció de la Generalitat Valenciana l'any anterior, fins a un màxim de 150 punts aconseguits pels conceptes següents:  
1. Experiència i valoració del funcionament del programa en anys anteriors: fins a 100 punts:  
1.a) Anys de permanència continuats amb subvenció concedida per la Generalitat per a programes de tecnificació, a un punt per any: fins a 10 punts.  
1.b) Valoració del seguiment de l'últim programa subvencionat: fins a 60 punts.  
- Consecució d'objectius de l'any anterior: fins a 20 punts.  
- Coordinació del programa, presentació d'informes, contingut d'estos, compliment dels terminis, justificacions, etc.: fins a 20 punts.  
  
- Adequació del programa desenrotllat durant l'any al projecte presentat al seu dia i utilització dels servicis de suport a l'esportista en els centres dependents de la Generalitat: fins a 20 punts.  
1.c) Finançament del programa: fins a 20 punts:  
- Percentatge corresponent al suport econòmic d'altres entitats segons la liquidació del pressupost del programa de l'any anterior: fins a 10 punts.  
- Percentatge del total de gastos corresponent al coordinador i als tècnics del programa: fins a 10 punts.  
1.d) Esportistes del programa de l'any anterior: fins a 10 punts.  
Esportistes que van formar el grup i que apareixen en les dos últimes llistes d'esportistes d'elit de la Comunitat Valenciana publicades en el Diari Oficial de la Comunitat Valenciana, en els nivells A o B: fins a 10 punts.  
2. Projecte esportiu presentat per a l'any 2013: fins a 50 punts.  
2.a) Nivell dels esportistes sobre resultats presentats: fins a 20 punts.  
2.b) Activitats plantejades per al desenrotllament del programa al llarg de l'any, ben sovint d'actuacions diària, setmanal, mensual o altres i quadro tècnic per al desenrotllament de les dites activitats: fins a 30 punts.  
B) Per als projectes de programes de federacions esportives que no hagen rebut subvenció de la Generalitat Valenciana l'any anterior, es considerarà la valoració referent al projecte esportiu presentat per a l'any 2013, sobre 50 punts, com figura en l'apartat A.2 de la base 11.2.  
La comissió valorarà, en primer lloc, els projectes presentats per les federacions esportives que van tindre subvenció per este concepte l'any anterior, a fi de donar continuïtat als programes esportius de tecnificació que ja es desenrotllen, ja que es considera imprescindible la continuïtat en el temps com una de les formes ideals de complir els objectius generals d'estos programes de tecnificació esportiva.  
  
Posteriorment, la comissió valorarà la resta de projectes presentats.  
  
Finalitzada la valoració, s'establirà un orde de prelació entre els projectes que hagen aconseguit superar els mínims punts per a cada un dels dos casos considerats per la comissió i es realitzarà la distribució econòmica corresponent fins a esgotar el crèdit pressupostari.  
  
  
Dotze. Termini d'execució  
Les actuacions que se subvencionen hauran de realitzar-se durant l'any 2013.  
  
Tretze. Finançament de les activitats subvencionades  
13.1. Les subvencions que s'atorguen a l'empara de les presents bases reguladores seran compatibles amb altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí del que disposa el paràgraf següent.  
13.2. L'import de les subvencions no podrà en cap cas ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. En este cas, la federació haurà de comunicar-ho a la Direcció General de l'Esport.  
  
Catorze. Obligacions dels beneficiaris  
14.1. Les federacions esportives subvencionades queden obligades a:  
a) La realització, justificació, difusió de l'activitat i la resta de condicions previstes en els articles 14 i 18.4 de la Llei 38/2003, de 17 de novembre, General de Subvencions.  
b) Haver rendit, davant de la Direcció General de l'Esport, els comptes anuals de l'exercici anterior, en compliment de l'article 46 del Decret 60/1998, de 5 de maig, del Govern Valencià, pel qual es regulen les federacions esportives de la Comunitat Valenciana.  
c) Fer constar expressament en totes les activitats, actes, material de difusió, publicitat i pàgina web de la federació la col·laboració de la Generalitat.  
14.2. Les federacions esportives que desenrotllen un programa de tecnificació esportiva subvencionat per la present convocatòria estan obligats a:  
a) Realitzar els programes per als quals siga concedida la subvenció, cosa que serà d'exclusiva responsabilitat de l'entitat. Així mateix, aniran a càrrec seu els mitjans humans i materials que es necessiten per al seu compliment, inclús les obligacions fiscals i de la Seguretat Social que se'n deriven.  
b) Presentar a la Direcció General de l'Esport les adaptacions tècniques i pressupostàries al projecte presentat en funció de la subvenció concedida, si és el cas, i a notificar qualsevol proposta de canvi o modificació del programa i pressupostos presentats en el moment en què es produïsca.  
c) Presentar la documentació següent:  
c.1) Informe tècnic.  
Es presentarà després de conéixer l'import de la subvenció i en un termini de 15 dies hàbils, i constarà almenys dels noms, cognoms i data de naixement dels esportistes definitivament seleccionats, especificant les baixes i altes que s'han produït respecte al projecte inicial i els motius d'estes, les activitats exercides com a programa fins a la data de presentació de l'informe i les previstes fins a final d'any. S'acompanyarà de l'adaptació tècnica i pressupostària a la subvenció concedida, si és el cas.  
c.2) Memòria final.  
Es presentarà abans del 30 de desembre de 2013. Per a confeccionar esta memòria, la Direcció General de l'Esport facilitarà un model que preveurà, com a mínim, els punts següents:  
1) Actuacions desenrotllades com a programa de tecnificació en el segon semestre de l'any.  
2) Resultats esportius obtinguts pels esportistes del programa en les competicions nacionals o internacionals disputades durant el present any i relació de convocats per la federació espanyola corresponent per a la selecció nacional.  
3) Participants durant l'any 2013 amb la selecció autonòmica.  
4) Compliment d'objectius dels esportistes del programa.  
5) Llista total d'esportistes inclosos en el programa de tecnificació durant l'any i qualsevol altra informació que la federació considere d'interés.  
  
Quinze. Justificació, termini i pagament  
El gasto de la subvenció, així com l'aportació de fons propis als programes subvencionats, haurà d'acreditar-se d'acord amb allò que s'estipula en l'article 30 de la Llei 38/2003, de 17 de novembre, General de Subvencions, i revestirà la forma de compte justificatiu.  
15.1. Justificació de la subvenció  
15.1.1. Certificat del gasto realitzat i finançat amb la subvenció de la Direcció General de l'Esport, segons l'annex VI.1 (Justificació subvenció ordinària). Inclourà els programes subvencionats (I Gestió i funcionament, II Activitats esportives i III Programes de tecnificació esportiva), i es detallaran altres ingressos o subvencions que financen els programes, amb indicació de l'import i la seua procedència.  
  
15.1.2. Compte justificatiu de cada un dels programes que, d'acord amb el que disposa l'article 75 del Reglament de la Llei General de Subvencions, haurà de contindre la informació següent:  
- Relació de gastos degudament ordenats i numerats, amb especificació dels perceptors, imports corresponents i data de pagament, fent constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció (annex VI.2 Gastos programes).  
- Memòria esportiva que es presentarà en la rendició de comptes, segons allò que s'indica en la base 14.1.b d'esta convocatòria.  
- Informe tècnic i memòria final del programa de tecnificació esportiva, si és el cas, que s'ajustarà a allò que s'indica en la base 14.2 del present annex.  
15.1.3. Els beneficiaris hauran de presentar, a més dels comptes justificatius, les corresponents factures originals, que els tornaran per a la seua custòdia, una vegada comprovades i estampillades pel Servici d'Esport de Competició i Entitats Esportives, i quedaran a disposició de la Generalitat i de la Intervenció General.  
En l'estampilla s'indicarà la subvenció per a la justificació de la qual han sigut presentades i si l'import del justificant s'imputa totalment o parcialment a la subvenció.  
15.1.4. Els justificants integrants de cada compte justificatiu hauran de complir els requisits establits en el Reial Decret 1496/2003, de 28 de novembre (BOE 29.11.2003).  
15.2. Termini de presentació  
15.2.1. El termini límit de presentació del certificat i el compte justificatiu que corresponga conclourà el 15 de novembre.  
15.2.2. Transcorregut el termini establit de justificació sense haver-se presentat esta, es requerirà el beneficiari perquè en el termini improrrogable de 15 dies siga presentada. La falta de presentació de la justificació en el termini establit en este apartat comportarà la pèrdua de la subvenció i la resta de responsabilitats establides en la Llei General de Subvencions. La presentació de la justificació en el termini addicional establit en este apartat no eximirà el beneficiari de les sancions que, d'acord amb la Llei General de Subvencions, corresponguen.  
  
15.2.3. A fi d'acreditar l'execució dels pressupostos que es van indicar en la sol·licitud de subvenció, les federacions esportives hauran de presentar, abans del 31 de gener de 2014, la certificació (annex VI.1) i les relacions de tots els gastos, tant els subvencionats com els finançats amb altres recursos, per a cada un dels programes subvencionats. Estes relacions podran presentar-se segons el model de comptes justificatius (annex VI.2), relacions individualitzades, llistes comptables o semblants, sense necessitat que s'hi adjunten en este cas les factures acreditatives.  
15.3. Abonament de les subvencions  
15.3.1 L'abonament de les subvencions s'efectuarà amb l'aprovació prèvia dels comptes justificatius presentats pel beneficiari, en la seua totalitat o en dos parts. La primera part de la justificació es realitzarà obligatòriament per un import, com a mínim, del 25 % de la subvenció aprovada en la resolució de concessió per a cada un dels programes.  
  
15.3.2. No podrà proposar-se el pagament de subvencions a beneficiaris que no hagen justificat correctament les subvencions concedides.  
  
15.3.3. El pagament s'efectuarà per mitjà de transferència bancària al compte que el sol·licitant haja indicat en la sol·licitud.  
  
Setze. Registre de la subvenció  
Després del cobrament de la subvenció, l'entitat beneficiària haurà d'aportar certificat acreditatiu del fet que el seu import ha quedat registrat en la seua comptabilitat, amb expressió de l'assentament realitzat (annex VII).  
  
Dèsset. Modificació de la resolució de concessió  
17.1. La modificació de la resolució de concessió de subvenció s'ajustarà al que establix l'article 36 de la Llei 38/2003, de 17 de novembre, General de Subvencions.  
17.2. En cas que augmente la dotació pressupostària d'esta línia, es distribuiria l'augment entre els sol·licitants, sense obrir nou termini de sol·licituds, en aplicació dels criteris establits en les presents bases.  
  
Díhuit. Causes de reintegrament  
18.1. La nul·litat o el reintegrament de les subvencions concedides es determinarà de conformitat amb allò que disposa l'article 37 de la Llei 38/2003, de 17 de novembre, General de Subvencions.  
18.2. Podrà ser motiu de minoració de la subvenció no haver justificat la totalitat dels gastos, tant dels corresponents a la subvenció de la Direcció General de l'Esport com del total dels previstos en la sol·licitud per programes, sense un raonament motivat de les causes que ho justifiquen adequadament.  
  
Dènou. Legislació aplicable  
En tot allò que no preveu esta orde, els beneficiaris se sotmetran al que establix la Llei General de Subvencions, la Llei d'Hisenda Pública de la Generalitat Valenciana i la Llei de Pressupostos de la Generalitat per a l'exercici 2013.